**Читалищно настоятелство**

Мима Иванова Дженкова-председател

Величка Минева Зайкова-секретар

Живка Петкова Танева

Миньо Дончев Минев

Станка Манова Маринова

**Проверителна комисия**

Мария Михалева Иванова-председател

Мими Танева Едрева

Румяна Димова Русенова

 О Т Ч Е Т

за дейността на НЧ ”Светлина-1919 г.”с.Лозен

 през 2021 година

Уважаеми съселяни и членове

на НЧ ”Светлина-1919 г.”-с.Лозен

Отмина още една година от съвместния ни, организиран от читалището живот. Успяхме в продължение на няколко години съвместно да изградим един културен и духовен център на село Лозен - читалището. Не само да го изградим, но и да го превърнем в притегателен център за всички нас. Вярваме, че с целите които си поставяме - да изучаваме традиции и обичаи, народни песни и да ги пресъздаваме в организираните празници, ЧН стига много близко до сърцата на своите членове и успява да ги интегрира в нашето голямо семейство, в което общуваме, учим се на много неща и чувстваме нуждата да бъдем заедно и в делник и празник. През последните години свикнахме и се научихме как да ни е весело, забавно, интересно и в същото време да се чувстваме безопасно заедно. Свикнахме във всяко съобщение за предстоящо мероприятие да пишем и четем „Бъдете с маски”.

И бяхме всички с маски . Така не допуснахме нито един от присъствалите до сега на нашите организирани срещи, беседи, чествания да бъде заразен от „Ковид”19. Заедно очакваме края на пандемията, за да могат и тези, които макар и ваксинирани и са със сертификати, се страхуват да посещават срещите и разговорите да бъдат с нас. По този начин ще се подобри посещаемостта на мероприятията.

По същите причини провежданата от читалището дейност беше адресирана основно към местните хора в рамките на село Лозен. Избягвахме срещи и общувания или мероприятия организирани от други читалища от Баненския район, с които поддържаме традиционно добри отношения.

Едно от основните направления в нашата работа е и да изучаваме традиции и обичаи и да ги пресъздаваме в организираните празници, така както се е случвало в близкото минало.

Един от традиционните празници е Бабин ден, в който се оказва благодарност към бабата/акушерката/, която е изродила децата в селото. На този ден жените приготвят баници, соленки, сладкиши, за да нагостят бабата и да и окажат нужното уважение пък и да се почерпят и те. В обявата се пише :”Ще се пие и яде, кой,каквото донесе”. Масите се отрупват с приготвеното от жените.

Патронен празник на селото е Трифон Зарезан, който по традиция празнуваме на 14 февруари. През 2021 година Борислав Дженков заряза лозата в двора на кметството. Венецът за цар Трифон се сложи на главата на бай Стоян Недков. Имаше и пита по обичая в селото. Празникът е патронен защото с.Лозен, от много стари времена носи това име и лозарството е било поминък на населението Масивите са обхващали големи райони, включително и горска земя /пясък/,подходяща за лозови насаждения. Сега там е залесено с борова гора.

От години е традиция да изработваме мартеници и закичваме хората от селото с пожелание за здраве и късмет. И през 2021 година не нарушихме традицията.

Заради пандемията не организирахме лазаруване по домовете на хората, но в клуба организирахме празника с пеене на лазарски песни , а хората които присъстваха пускаха парички и яйца в специално украсена кошница, които използвахме съвместно с Пенсионерския клуб в общата ни работа с хората от селото.

На 24 юни отбелязахме Еньовден - ден на билките, тъй като в землището около село има разнообразие от тях. Набрахме всякакви билки и после говорихме за лечебните им качества. Участваха всички и имаха конкретни познания за определена билка.

Голяма Богородица се празнува в селото и читалището отбелязва празника по съответния начин.

Специално организирахме Деня на селото и храмовия празник-Димитровден, който по традиция започна с молебен за здраве от отец Йордан. Приветствия имаше от председателя на читалището Мима Дженкова и кметския наместник Виолета Наневска. Почерпката на хората, присъствали на празника беше спонсорирана от Венцислав Димитров-вторият арендатор в селото.

Изучаваме и народни песни във Фолклорния ни състав.

Всички знаем как по естествени причини ни напуснаха една по една певиците на състава. Започнахме с 14 певици, а сега са само шест-Живка Танева, Пенка Минчева, Денка Танева, Анка Тонева, Величка Зайкова, Илина Петкова. Читалищното настоятелство отдавна вижда този проблем и се надява в състава да се включат други жени, за да можем да се явяваме на местни и регионални събори. В края на 2021 година почина и дългогодишната ръководителка на фолклорния ни състав Малина Кърлежова. Тя беше много добър ръководител с чудесен глас, знаеше и с нея заучавахме много песни. Апелираме към всички жени от селото да помислят за участие във Фолклорния състав. Разбира се, че репетиции и участия ще има когато обстановката позволява това. Никога няма да застрашим живота и здравето на участничките.

Освен това отбелязването на годишнини от исторически дати и събития по специален сценарий, в който се анализират факти и събития от паметната дата. Предлагаме и литературно-музикална програма. Обикновено тези чествания се провеждат пред паметника на загиналите във войните. През миналата година отбелязахме 19 февруари-годишнина от обесването на Васил Левски, З март –националния ни празник- освобождението от османско иго, 2 юни-ден на Ботев и загиналите за свободата и независимостта на България, 6 септември –Съединението на Княжество България с Източна Румелия, 22 септември-обявяване независимостта на България.

Провеждаме и тематични празници Ден на жената, Ден на възрастните хора, Коледно-новогодишно тържество и др.

Подобаващо отбелязваме и празнуваме Деня на народните будители. Във словото за празника ,изнесено от Тяня Маринова се посочи мисията на народните будители. Съобщаваме имената на учители, просветители, хора посветили се на културата, деца и внуци на наши съселяни, които свирят и пеят по международните сцени. Това прави съпричастни всички присъстващи. Спомняме си случки от детските години, когато учители са били, дейни участници в читалищното дело и хора, отдали живота си за възпитанието на децата в село.

Отделихме внимание на 165 годишнината от от рождението на Стоян Михайловски, 200 години от рождението на Георги Стойков Раковски, 1195 години от рождението на Константин –Кирил философ и 1135 години от началото на разпространението на славянската писменост от учениците на Кирил и Методий.

Отбелязахме 105 години от кончината на Димчо Дебелянов, 155 години от рождението на Пенчо Славейков, 200 години от рождението на Некрасов. Словата за тях подготвяше Миньо Дончев, пенсиониран учител. Добре поднесени, те се слушаха с интерес. След това се рецитираха техни стихове, или четяха техни разкази от Живка Танева, Пенка Минчева,Таня Маринова, Денка Танева и др. По време на нашите срещи и мероприятия се стремяхме да спазваме епидемиологични мерки, въведени на всеки етап, да провеждаме мероприятията с маски и на открито, доколкото е възможно това. Организирахме и коледно -новогодишно тържество. Направихме рекламен календар и членовете на читалището го получиха като новогодишен подарък.

Надяваме,че през 2022 година ще имаме възможността и за повече весели мероприятия, проведени в клуба и на чаша кафе да рецитираме и слушаме стиховете на български поети и писатели, както и стихове на наши лозенски поети

 Важно направление в читалищната ни дейност е библиотечната. От 18 години библиотекар е Мария Вълкова. Тя много добре познава своята работа и подържа хигиената в библиотеката. Тя чете и прави компетентни препоръки на нашите читатели , като им посочва книги, които биха им харесали, като познава желанията и интересите на читателите. Участва при покупка на книгите, като се съобразява с читателските интереси.

Най-често посещаваха библиотеката Радка и Йордан Калчеви, Илина Петкова, Петко Вълков и Мария Костова.Те са и най-активните читатели, с най-много прочетени книги. Бяха наградени за техния висок читателски интерес.

Приканваме всички да се отбиват в библиотеката и да ползват богатия библиотечен фонд-3344 библиотечни единици. Има и новозакупени книги, които вярваме, че ще ви харесат.

Дарените са 68 книги, които също са интересни. Има и още желаещи да подарят книги на библиотеката, но помещението е сравнително малко и затова се въздържаме. Това може да се случи, само след инвентаризация и бракуване на някои книги, които не се ползват или са видимо в лошо състояние.

Всички живеещи в село Лозен знаят за възможностите на читалището и подкрепят читалищното дело. Нека го запазим като нещо свято, което обогатява нашите знания, повишава патриотизма и самочувствието ни на българи.То, читалището ни и така се е съхранило през своите 103 години от своето създаване от родолюбиви лозенци и всяко настоятелство се е стремило да обогатява своята дейност и да бъде светлината в живота на хората.

Поддържаме добри контакти с читалищата от съседните нам села- Сулица, Елхово, Казанка. Надяваме се през 2022 година тези връзки да бъдат повече, с повече гостувания.

Накрая искаме да благодарим на всички, които се включват при организиране на мероприятията на читалището, за разнообразяване нашето ежедневие.Нека да си пожелаем 2022 година да бъде по-здрава и по-благоприятна за още по-активен обществен живот в село Лозен.Всички чувстваме нужда да бъдем по-често заедно, да се веселим и празнуваме.

Секретар: Председател:

 /В.Зайкова/ /М.Дженкова/

Календарен план на мероприятията за 2021 г.

м.януари

- 165 години от рождението на Стоян Михайловски

- Празнуване на обичая Бабин ден

м.февруари

- Ден на лозаря-14.02

- Годишнина от обесването на Васил Левски.

м.март

- 1 март –закичване със собствено изработени мартеници

-3 март –Тържество по повод националния празник-Освобождението на България-пред паметника на загиналите във войните

 - 8 март-Ден на жената –празник в клуба.

м април

* 02.04- 200 години от рождението Георги Стойков Раковски
* 20 .04 -145 години от Априлското въстание –урок по история
* Великденски мероприятия - лазаруване, конкурс за най-красиви великденски яйца и най-вкусни курабии. Награди за най-добрите.

-2-

м.май

 -24 май-Ден на библиотекаря

 -31.05- 1195 години от рождението Константин-Кирил Философ и 1135 години от началото на разпространението на славянската писменост от учениците на светите братя Кирил и Методий.

м.юни

 - 02.06-Тържество пред паметника по повод Деня на Ботев и загиналите за свободата и независимостта на България.

 - 24.06- Отбелязване Деня на билките.

м.юли

 - 10.07- Здравна беседа в клуба - Как да се пазим от горещото лято и начин на живот през този сезон /хранене, движение / и т.н.

м.Септември

 - 06.09- Тържествено отбелязване на Съединението на княжество България с Източна Румелия.

 - 22.09 - Отбелязване независимостта на България

 -3-

м. октомври

 - 01.10 –Тържество за Деня на възрастните хора

 -105 години от кончината на поета Димчо Дебелянов

 -26.10-Димитровден –Храмов празник и Ден на селото.

м. ноември

 -01.11 -Ден на народните будители и ден на читалището.

 -20.11 -155 години от рождението на Пенчо Славейков

м. декември

 -10.12 -200 години от рождението на Николай Некрасов.

 -28.12-Коледно-новогодишно тържество за хората от село Лозен